
Dvanásty dodatkový protokol
k Ústave Svetovej poštovej únie

Splnomocnenci vlád členských krajín Svetovej poštovej únie, ktorí sa zišli na kongrese v Dubaji, vzhľadom  na článok 28 ods. 2 Ústavy Svetovej poštovej únie uzavretej vo Viedni 10. júla 1964, prijali s výhradou ratifikácie, prijatia, schválenia alebo pristúpenia nasledujúce zmeny a doplnenia uvedenej Ústavy.


Článok I
(Článok 9 pozmenený)
Regionálne únie. Osobitné dohody

1.	Členské krajiny alebo ich určené poštové podniky môžu, ak tomu nebráni legislatíva týchto členských krajín, vytvárať regionálne únie a osobitné dohody, ktoré sa týkajú poštovej služby, ale s podmienkou, že v nich nebudú uvedené ustanovenia menej výhodné pre verejnosť než tie, ktoré sú obsiahnuté v Aktoch, ku ktorým členské krajiny pristúpili.

2.	Regionálne únie môžu vysielať pozorovateľov na kongresy, konferencie a zasadnutia Únie, Správnej rady, ako aj Rady pre poštovú prevádzku.

3.	Únia môže vysielať pozorovateľov na kongresy, konferencie a zasadnutia regionálnych únií.

Článok II
Nadobudnutie platnosti a doba platnosti dodatkového protokolu k Ústave Svetovej poštovej únie

Tento dodatkový protokol nadobudne platnosť 1. januára 2027 a uzaviera sa na dobu neurčitú. 


Na dôkaz toho splnomocnenci vlád členských krajín podpísali tento dodatkový protokol, ktorý má rovnakú platnosť a trvanie, ako keby boli jeho ustanovenia vložené do textu Ústavy, a podpísali ho v jednom vyhotovení, ktoré zostane uložené u generálneho riaditeľa Medzinárodného úradu. Medzinárodný úrad Svetovej poštovej únie odovzdá každej členskej krajine jednu jej kópiu. 


V Dubaji, 19. septembra 2025
